Timetti taqbaylit am tmettiyen-niḍen n yimaziɣen, tasekla-s d timawit acku imaziɣen ur ttarun ara ayen i d-qqaren.Tasekla n teqbaylit, am nettat am tsekliwin-niḍen n tmaziɣt, tedder acḥal d lqern d timawit. S umata, tasekla-agi, tebḍa ɣef snat n taggayin tigejdanin : tasrit d tmedyazt. Akken i d-yenna Muḥend Akli Salḥi deg umagrad-ines, « aԑeddi n tsekkla taqbaylit seg timawit ɣer tira,yettwaxdem s snat n tewsatin n tsekla timaynutin »1. Tasekla n teqbaylit, tԑedda-d seg snat n talliyin. Tamezwarut, d tamensayt, imi timetti taqbaylit tedder s timawit teḥrez insayen n tjaddit.Tis snat, d tallit n tsekla i d-yufraren s tira, imi d-tegla s tallit n tewsatin timaynutin : ungal, tullist, amezgun yuran, tamedyazt yuran…..Atg akked tewsatin i yellan akk deg teskliwin n umaḍal. Tiwsatin-ines, tamedyazt, timmseԑreqt, tamacahut, inzan….Atg . Ameskar-nsent, ur yettwassen ara acku ttruḥun seg yimi ɣer tmeẓẓuɣt, beddent ɣef cfawat. Dahbiya Ԑebrus, deg umagrad i tura tenna-d : « tasekla taqburt taqbaylit, tella d tasekla timawit, tcudd s waṭas ɣer tudert n tmetti, tebḍa ɣef waṭas n tewsatin : tamedyazt, timucuha, icewwiqen n leԑwayed, inzan, timseԑreqt, tuɣac n uzuzen »2 .